Kookkuns: Kultuur om die kospotte by Voortrekkermonument
Kultuur om die kospotte by Voortrekkermonument
Vir die afgelope agt jaar vier Die Dameskring vrouedag en tree daarmee toe tot die landswye viering deur ander vroue en organisasies. Verlede jaar het Die Dameskring besluit om op uitnodiging van Die Erfenisstigting, kragte saam te snoer om Vrouedag te vier. Na aanleiding van die suksesvolle geleentheid is daar besluit om dit hierdie jaar te herhaal en het 'n nuwe vennoot in Rooi Rose gevind.
Die buffet-ete sal verskillende kulture se disse uitbeeld sodat die dames 'n verskeidenheid van kulture kan ervaar. Die Monument Onthaalsentrum sal vir hierdie doel gebruik word aangesien dit die nodige ruimte bied, asook meer ruimte vir uitstallers as verlede jaar. Hierdie jaar wil hulle ook minstens 'n uur toelaat vir gaste om etes te nuttig en te sosialiseer. Die organiseerders sal ook die gaste weer geleentheid bied om nader kennis te maak met die uitstallings op die terrein.
Die dames sal toegespreek word deur twee uitnemende sprekers, geborg deur Lapa-uitgewers en die organiseerders beoog om 300 gaste by die geleentheid te verwelkom.